Prasa se veiligheidspermit opgeskortArgieffoto Die Passasierspooragentskap van Suid-Afrika (Prasa) word tans sonder ŉ geldige veiligheidspermit bedryf, het die Spoorwegveiligheidsreguleerder (RSR) Woensdag gesê. Die RSR het gesê Prasa se permit, wat vroeër met spesiale voorwaardes uitgereik is, het Dinsdag verstryk. “Die RSR het besluit om nie weer ŉ permit uit te reik totdat die organisasie tevrede is dat Prasa bestaande veiligheidsbesware aangespreek het nie,” het Madelein Williams, algemene bestuurder van die RSR, gesê. “Die RSR is van mening dat Prasa nie aan die reguleerder kan bewys dat hy die vermoë, toewyding en hulpbronne het om behoorlik die risiko’s aan sy bates en die veiligheid van sy personeel, passasiers, kontrakteurs, besoekers en enigiemand anders kan assesseer of doeltreffend kan bestuur nie.” Williams het gesê die RSR bly toegewyd tot sy mandaat en sal steeds seker maak dat veiligheid ŉ prioriteit bly tydens spoorwegbedrywighede. Blade Nzimande, minister van vervoer, het intussen Prasa opdrag gegee om onmiddellik alle kwessies wat met veiligheidsbesware verband hou, aan te roer. “Dit is die mandaat van die RSR om veiligheid in spoorwegvervoer te bestuur terwyl operateurs steeds verantwoordelik bly om die veiligheid van hul bedrywighede te verseker,” het Nzimande in ŉ verklaring gesê. Hy het bygevoeg Prasa moet seker maak dat hy noukeurig werk om alle veiligheidskwessies aan te roer sonder dat pendelaars of personeel, wat daagliks van spoorwegvervoer gebruik maak, geraak word. “Die spoorwegbedryf is ŉ baie belangrike deel van ons openbarevervoerstelsel en is baie kostedoeltreffend. Prasa moet seker maak dat hy aan die Wet op die Spoorwegveiligheidsreguleerder voldoen, deurgaans sy veiligheidsbestuurstelsel verbeter en aan die standaarde, regulasies en riglyne voldoen,” het Nzimande benadruk. Hy wag vir ŉ gedetailleerde verslag van die RSR en Prasa en sal die vordering monitor. Prasa was nie dadelik beskikbaar vir kommentaar nie.